**Студенттердің өзіндік жұмыстарының тақырыптары мен тапсырмаларды орындаудың әдістемелік ұсынымдары**

1. **СӨЖ. Ғылыми жұмысты ұйымдастыру және оның әдістері бойынша глоссарий құрастыру**

**Әдістемелік ұсынымдар:**

 Глоссарий кем дегенде 15-20 түсініктен немесе ұғымдардан тұруы тиіс. Оны құрастыру үшін энциклопедияларды, түрлі сөздіктерді пайдалануға болады. Алайда терминдер мен ұғымдар ғылыми зерттеуге, жұмысқа және оның әдістеріне, методологиясына қатысты болуы тиіс.

**Бағалануы:** Әрбір дұрыс құрастырылған термин немесе түсінік үшін 1 балл көлемінде баға қойылады. Студенттің тапсырманы ұқыпты, түсініктер мен сөздердің мағынасын толық ашуы ескеріледі.

1. **СӨЖ. Диплом жұмысының тақырыбын таңдау және библиография құрастыру**

 **Әдістемелік ұсынымдар:**

 Бесінші аптаға дейін студенттер диплом жұмысының тақырыбын анықтап, оның өзекті тақырыпқа арналатындығына назар аударуы тиіс. Әрбір студент өзінің диплом жұмысының тақырыбын таңдауының жолдары мен тәсілдерін баяндауы тиіс. Таңдалған тақырып туралы түсінігі болуы шарт. Тақырып таңдаудың күрделі ізденіс екендігі туралы да білімі болуы қажет. Мұндай жағдайда ғылыми жетекшісінің көмегіне жүгіне алатындығы туралы құқы бар екендігі ұмытпағаны жөн. Сонымен қатар тақырыпқа байланысты негізгі әдебиеттер тізімін, яғни библиографиясын құрастыруы қажет. Библиография құрастыруда кітапханалардың каталогтарын, библиографиялық көрсеткіштерді, тақырып бойынша жарияланған іргелі зерттеулердің пайдаланған әдебиеттер тізімін қараған жөн.

 **Бағалануы:** Талапқа сәйкес орындалған тапсырмаға 15 балл қойылады.

1. **СӨЖ. Диплом жұмысының тақырыбын негіздеу**

**Әдістемелік ұсынымдар:**

Кез келген ғылыми зерттеудің немесе жұмыстың тақырыбын негіздеу аса қажетті ізденістердің бірінен саналады. Тақырыпты негіздеу оның ғылыми жай-күйін анықтауға мүмкіндік береді. Сондықтан да тақырыптың зерттелу деңгейін айқындап, жекелеген аспектілерінің зерттелуіне назар аударған жөн. Тақырыптың диплом жұмысын дайындауды жоспарлап отырған жас зерттеушіге дейін зерттелу деңгейін, сатыларын қарастырып, зерттелмей қалған тұстарын ашуға ұмтылған абзал. Егер осы мәселе талапқа сәйкес орындалса, онда зерттеудің мақсаты мен міндеттері дұрыс анықталады. Зерттеушілердің ғылыми айналымға түсірген тарихи деректерді, соның ішінде архив қорларының пайдаланылуын қарастыру қажет. Тақырыптың деректік базасын қалыптастыру оның мазмұнын ашуға тікелей ықпалын тигізетінін естен шығармаған жөн. Осыған орай деректері мен дереккөздерін дұрыс анықтап алған абзал. Сонымен қатар зерттеудің мерзімдік шегін де назардан тыс қалдырмауға тырысу қажет. Зерттеудің нысаны мен пәнін анықтау да студенттің білімін талап етеді.

 Берілген тапсырманы орындауда ғылыми жетекшісінің ақыл-кеңесін пайдалғаны жөн.

 **Бағалануы:** Тапсырма дұрыс орындалса 20 балл көлемінде баға қойылады.

1. **СӨЖ. Диплом жұмысын дайындаудың композициялық сызбасы немесе құрылымы**

**Әдістемелік ұсынымдар:**

 Диплом жұмысының композициялық сызбасын немесе құрылымын құрастыру тақырыптың негіздемесі жасалғаннан кейін іске асырылады. Диплом жұмысының құрылымы зерттелуге тиіс мәселелерге тікелей байланысты. сондықтан тақырыптың зерттелу деңгейі дұрыс анықталуы керек. Жұмыс кем дегенде үш тараудан және бірнеше тараушалардан тұруға тиістігін назарда ұстаған абзал. Әл-Фараби атындағы Қазақ ұлттық университеті құрастырған диплом жұмыстарының дайындалуына қойылатын талаптар мен нұсқаулықтармен танысу қажет. Сол нұсқаулықта диплом жұмысының құрылымы мына төмендегідей көрсетілген:

1. Титулды парағы;

2. Реферат;

1. глоссарий;
2. мазмұны;
3. кіріспе;
4. негізгі бөлім;
5. қорытынды;
6. әдебиеттер тізімі;
7. қосымшалар.

**Бағалануы:** диплом жұмысының құрылымын құрастырып, оны көрнекі түрде ұсынған жағдайда ол 15 балл түрінде бағаланады.

1. **СӨЖ. Диплом жұмысы тақырыбының өзектілігін негіздеу**

**Әдістемелік ұсынымдар:**

 Диплом жұмысының өзектілігін негіздеу үшін тағы да оның зерттелу деңгейіне сүйену қажет. Өзектілікті негіздеуде тақырыптың ғылым, ғылым саласы, қоғам үшін маңызына назар аударылады. Таңдап алынған тақырыпты зерттеудің қажеттілігі ашылады. Мысалы, тақырып «Жетісу қоныс аудару басқармасы қорының құжаттары ХХ ғасырдың басындағы жер мәселесі жөніндегі деректері» деп аталады. Ал оның өзектілігі былайша көрсетуге болады: Мұрағат қойнауында сақталған құжаттарға деректік талдау жасап, оларды ғылыми айналымға енгізу өткен кезеңдегі тарихқа жаңаша баға беруге көмектеседі. Сондықтан, қазіргі таңда мұрағат деректері зерттеушілердің үлкен қызығушылығын тудыруда.

ХІХ ғасырдың ІІ жартысында Ресей империясы Қазақстан аумағын толық отарлаған соң, үлкен өлкені басқару мақсатында өзінің әкімшілік жүйесін енгізген болатын. Сол кезеңде, Жетісу өңірі отар аймақ ретінде экономикалық және саяси жағынан елеулі рөл атқарды. ХІХ ғасырдың аяғы мен ХХ ғасырдың басында өлкеге орыс шаруаларының легі ағылып келді. Патша өкіметі қазақ жеріне келімсектерді қоныстандыру саясатын тез қарқынмен жүзеге асыру үшін, 1904-1905 жылдары Қазақстан территориясын бес қоныс аудару ауданына бөлді: Торғай-Орал, Ақмола, Семей, Сырдария және Жетісу. Бұл облыстарда Жерге орналастыру және егіншілік бас басқармасына қарасты арнайы Қоныс аудару мекемелері ашылды. Отаршылдық негізде құрылған Қоныс аудару басқармалары жергілікті халықтың пайдалануындағы «артық» жерлерді тартып алып, қоныс аудару телімдерін дайындады.

Патшалық Ресей кезеңіндегі қоныс аудару мәселесі деректанулық тұрғыдан терең әрі объективті зерттеуді қажет етеді. Сондықтан, ХХ ғасырдың басында құрылған Жетісу қоныс аудару басқармасының құжаттары зерттеу жұмысымыздың нысаны болып табылады. Бұл қоныс аудару мекемесінің 1905-1918 жылдар аралығында қызметі нәтижесінде жинақталған құжаттар Қазақстан Республикасының Орталық мемлекеттік мұрағатындағы 19-шы қорды құрайды. Осы уақытқа дейін Жетісу қоныс аудару басқармасының кейбір мұрағат құжаттары тарихшылардың ғылыми еңбектерінде қолданыс тапқанымен, құрама тарихи дерек ретінде арнайы зерттелмеген. Аталмыш қор құжаттарына деректанулық талдау жасау былай тұрсын, Жетісу өлкесі тарихының дереккөздері тұрғысындағы маңызы мен ерекшеліктері айқындалмаған. Қоныс аудару ісінің меңгерушісі қорындағы құжаттардың өлкедегі шаруалар отарлауының тарихын зерделеудегі рөлі ерекше.

**Бағалануы:** тақырыптың өзектілігінаша білген жағдайда студенттің еңбегі 20 балл түрінде бағаланады.

1. **СӨЖ. Диплом жұмысының мақсаты мен міндеттері және мерзімдік шегі, деректік базасы**

**Әдістемелік ұсынымдар:**

 Студенттерге тапсырма түсінікті болу үшін зерттеу жұмысынан мысал келтіруді жөн санадық. Мысалы, тақырып «Жетісу қоныс аудару басқармасы қорының құжаттары ХХ ғасырдың басындағы жер мәселесі жөніндегі деректері» деп аталады. Тақырыптың зерттелу деңгейін анықтағаннан соң мынадай қорытынды жасалған және соған орай мақсаты мен міндеттері көрсетілген. Сонымен, Жетісу қоныс аудару басқармасының қызметі мен тарихы, оның құжаттарының мазмұны мен құрылымы дереккөзі ретінде тарихи еңбектерде арнайы зерттелмеген. Дегенмен, зерттеулерде Жетісу қоныс аудару басқармасы қорының кейбір құжаттары қолданылып, ғылыми айналымға түсірілген. **Зерттеу жұмысының мақсаты мен міндеттері.** Жетісу өлкесіндегі қоныс аудару ісінің меңгерушісі қорының құжаттарын ХХ ғасырдың басындағы өлкедегі патшалық Ресейдің отаршылдық саясатын сипаттайтын дереккөзі ретінде талдау – жұмысымыздың басты мақсаты. Осы мақсатқа жету үшін, зерттеуде төмендегідей міндеттер қойылды:

- Жетісу өлкесіндегі қоныс аудару ісінің меңгерушісі қорының пайда болуының объективтілігін, дереккөзі ретіндегі маңызы мен ерекшелігін ашып көрсету;

- мұрағат құжаттарының негізінде Жетісу қоныс аудару басқармасының құрылу тарихын зерттеп, мекеме қызметінің негізгі бағыттарын айқындау;

- Жетісу өлкесіндегі қоныс аудару ісінің меңгерушісі қорының ғылыми-анықтамалық аппаратын, қор құжаттарының сақталу формасын анықтап, қордың құрылымын сипаттау;

- қор құжаттарының ерекшелігін көрсетіп, оларды деректанулық негізде сыныптау;

- Жетісу өлкесіндегі қазақ халқын отырықшыландыру тарихына қатысты қор құжаттарының шынайылық дәрежесін анықтау;

- қор құжаттарының негізінде өлкедегі орыс шаруаларын қоныстандыру тарихының мәселелеріне талдау жасау;

- Жетісу өлкесіндегі рухани отарлау тарихының дереккөзі ретінде қор құжаттарының маңызын айқындау.

 **Зерттеу жұмысының деректік негізін** Қазақстан Республикасының Орталық мемлекеттік мұрағатындағы Жетісу қоныс аудару басқармасының (19-қор) құжаттары құрайды. Бұл қорда барлығы 4172 іс тіркелген. Қосымша деректер ретінде Ресей империясының ХІХ ғасырдың ІІ жартысын мен ХХ ғасыр басындағы заңдар қолданылды. ХІХ – ХХ ғасырдың басындағы заңдардың негізгілері: Ресей империясының Заңдар жинағы (Свод законов Российской империи) мен Үкіметтің заңдар және жарлықтар жинағы (Собрание узаконений и распоряжений правительства) түрінде жарық көрді. Деректердің келесі тобын Жетісу қоныс аудару басқармасының қызмет еткен 1905-1918 жылдарында басылып шыққан зерттеулер құрайды.

**Тақырыптың хронологиялық шеңбері мен территориялық ауқымы.** 1867-1868 жылдардағы реформалар нәтижесінде өмірге келген Түркістан генерал-губернаторлығына қарасты Жетісу облысының құрылу тарихынан бастап, отарлау саясатының нәтижесінде патшалық Ресей құрған Жетісу қоныс аудару басқармасының қызметі жылдарының аралығы қамтылған. Жетісу қоныс аудару басқармасының 1905-1918 жылдар аралығындағы қызметінің нәтижесінде үлкен көлемде құжаттар жинақталып, мекеме тарихының негізгі дереккөздері болып табылады.

**Бағалануы:** дипломжұмысын алғаш рет дайындайтын студент үшін тапсырма күрделі. Дегенмен оны ғылми жетекшінің ақыл-кеңестері бойынша толық орындауға болады.Тапсырма талапқа сәйкес орындалса**,** ол 20 балл көлемінде бағаланады.